Ńdɔ̄ hḿ, mína bəfadǎ māvə́ ábéndé dī, 2ngə́ myāvógolǒ kig, ngə́ myāfudǐ kig ǹnə́m naa myǎvə̄ dzwé dáma dúmá, Ǹtondôbə énye a kɔ́bɔ, mayi mína lóm éyɔg mə yɔ̌g fə bəǹtótōmaamaa báán. Owé, mayɔg bɔ́, amú tɔ́ mod ḿbɔ́g yǎ ábə̄ mínā ǎ nɔ̌ŋ kig dzam á ńnə̄m. 3Ma nyɔ́ māzu ai eyɔŋ á mvɔŋ bod dzǎn. Mayi mína kúb ḿbóan á mís, m̀bóan mə́bóg máán, bâyi mína vwé ai wá fūfulu. 4Myǎyi yə̌m naa mə ngávə́ mína mələ́bə́gá mə́tē ású yə̄ nâ elad amvóé dzáma ai Lévi é kwi á ngə́ə́ŋ, Ǹtondôbə miǹkunda énye a kɔ́bɔ. 5Elad amvóé dzáma ai nyé é ngábə́ ényiŋ ai mvɔí, ńdɔ mə vâ nyé byā anə́ fə wɔ̌ŋ ású yə̄ nâ á lūgu ma. Ńdɔ a ngábə́ mbádaga ma, a kɔnɔ̌ fə dzwé dáma wɔ̌ŋ. 6Ayə́gé bə́bə́lá á kwî nyé ânyu, ebúg mvol é ngábə́ kig nyé á bīyé bí ányu. Ǎ wulugu ai ma á ḿfūbán ai tə́tə̄lə́; a ngábə́ á vaaga abuí bod á zēn abé. 7Amú bīyé bí ányu bí fada ḿbyā byânyie oyəm, éyə̄ bázu nɔŋ áyə́gē ânyú díé, amú á nə́ ǹkad fwé Ǹtondôbə miǹkunda. 8Ndɔ̄ ḿfág wáán, mǐ ngákódo á zēn, mínā fə mǐ ngábɔ̄ nâ abuí bod á ku á mvéndé ai ayə́gə́lə́ dáán. Mǐ ngáwé ámvóé Lévi, Ǹtondôbə miǹkunda énye a kɔ́bɔ̄ nálā. 9Asú tē hḿ maa mǎdzoge nâ ayɔŋ ásə á tam mínā byandi, ḿból myâ myǎ ndzí kig wulu á məzěn máma, mǐ tsígi fə mədzó á ngām.